**Έκθεση της Κοινοβουλευτικής Επιτροπής Παιδείας και Πολιτισμού για το νομοσχέδιο «Ο Τροποποιητικός (Αρ. 1) του περί Προϋπολογισμού του Πανεπιστημίου Κύπρου του 2019, Νόμου του 2019, Νόμος του 2022»**

**Παρόντες:**

Παύλος Μυλωνάς, πρόεδρος Αντρέας Καυκαλιάς

Γιώργος Κάρουλλας Ανδρέας Αποστόλου

Πρόδρομος Αλαμπρίτης Αλέκος Τρυφωνίδης

Χρίστος Χριστοφίδης

Η Κοινοβουλευτική Επιτροπή Παιδείας και Πολιτισμού μελέτησε το νομοσχέδιο σε τρεις συνεδρίες της, που πραγματοποιήθηκαν στις 20 Σεπτεμβρίου 2023, στις 20 Μαρτίου και 3 Απριλίου 2024. Στις συνεδρίες της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Παιδείας, Αθλητισμού και Νεολαίας, του Υπουργείου Οικονομικών, της Ελεγκτικής Υπηρεσίας και του Πανεπιστημίου Κύπρου.

Στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Χρύσανθος Σαββίδης, Μάριος Μαυρίδης, Χρίστος Χριστόφιας και Ανδρέας Θεμιστοκλέους.

Σκοπός του νόμου που προτείνεται είναι η τροποποίηση του προϋπολογισμού του Πανεπιστημίου Κύπρου για το έτος 2019, ώστε να αυξηθεί το εγκεκριμένο ποσό στο άρθρο 503 «Δαπάνες από Χρηματοδοτήσεις για Εξωτερικά Ερευνητικά Προγράμματα» του Κεφαλαίου 5 κατά €5.622.568, για να καλυφθούν δαπάνες που έχουν ήδη διενεργηθεί και δεν ήταν δυνατό να καλυφθούν με τη μεταφορά περισσεύματος από άλλο άρθρο.

Ειδικότερα, σύμφωνα με τα στοιχεία που τέθηκαν ενώπιον της επιτροπής από τους εκπροσώπους του Υπουργείου Παιδείας, Αθλητισμού και Νεολαίας και του Πανεπιστημίου Κύπρου, οι απαιτούμενες δαπάνες για το άρθρο 503 για το έτος 2019 ανήλθαν στα €22.183.568, ενώ η εγκεκριμένη πρόνοια του για τον σκοπό αυτό ανερχόταν στα €16.561.000. Επισημαίνεται ότι, σύμφωνα με τις διατάξεις του προϋπολογισμού του Πανεπιστημίου Κύπρου για το έτος 2019, δεν επιτρέπεται καμία μεταφορά από οποιοδήποτε άλλο άρθρο του δελτίου δαπανών του προϋπολογισμού, για να καλύψει πρόσθετες ανάγκες στο εν λόγω άρθρο.

Οι εκπρόσωποι του Πανεπιστημίου Κύπρου ανέφεραν ότι οι επιπρόσθετες δαπάνες δεν ήταν δυνατό να προβλεφθούν έγκαιρα, ώστε να καλυφθούν εντός του οικονομικού έτους 2019 με την έγκριση συμπληρωματικού προϋπολογισμού, λόγω αλλαγής στο σύστημα μισθοδοσίας του προσωπικού του Πανεπιστημίου Κύπρου. Περαιτέρω, όπως ανέφεραν, οι πραγματικές δαπάνες για το οικονομικό έτος 2019 οριστικοποιήθηκαν μετά την ολοκλήρωση των οικονομικών καταστάσεων και με βάση τον οικονομικό έλεγχο ο οποίος ανατέθηκε σε ιδιώτη ελεγκτή μέσω διαδικασίας προσφορών που προκήρυξε η Ελεγκτική Υπηρεσία.

Στο πλαίσιο της συζήτησης η επιτροπή ζήτησε και έλαβε διευκρινήσεις σε σχέση με τις πρόνοιες του νομοσχεδίου και ειδικότερα όσον αφορά τους επισκέπτες καθηγητές, τους ερευνητές και τα ερευνητικά προγράμματα του Πανεπιστημίου Κύπρου.

Η Κοινοβουλευτική Επιτροπή Παιδείας και Πολιτισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

4 Απριλίου 2024

Αρ. Φακ.: 23.01.063.204-2022

ΘΒΚ/MV/XM